Το ηλεκτρικό μαγνητικό πεδίο σε δίκτυα και εγκαταστάσεις ως παράγων περιβαλλοντικών επιπτώσεων
Authors: Παρασκευόπουλος Απόστολος-Απόλλων 
Published: August 2021

Αντικείμενο της διατριβής είναι η έκθεση του ανθρώπου εντός των ηλεκτρικών και μαγνητικών πεδίων εγκαταστάσεων βιομηχανικής συχνότητας. Γίνεται μία σύγκριση των μετρήσεων με τα διεθνώς αποδεκτά όρια ώστε να φανεί αν αυτά συμβαδίζουν με τις τιμές στο ηλεκτρομαγνητικό περιβάλλον. Επίσης εξετάζονται θεωρητικώς με τη βοήθεια μοντέλων, οι πιθανές επιπτώσεις σε έναν άνθρωπο εντός των παραπάνω πεδίων. Στο πρώτο κεφάλαιο γίνεται μία εισαγωγή στην οποία παρουσιάζονται τα όρια ασφαλείας για έκθεση σε ηλεκτρικά και μαγνητικά πεδία βιομηχανικής συχνότητας (50Ηζ). Επίσης στην εισαγωγή γίνεται μια παρουσίαση των τεχνητών ηλεκτρικών και μαγνητικών πεδίων βάση μετρήσεων που έχουν γίνει τόσο στην Ελλάδα όσο και σε άλλες χώρες. Στο τελευταίο κομμάτι της εισαγωγής γίνεται μια αναφορά στα φυσικά και βιολογικά ηλεκτρικά και μαγνητικά πεδία, όπου παρατίθενται χρήσιμα στοιχεία για τις ιδιότητες των ζωντανών ιστών και των κυττάρων, με σκοπό την εφαρμογή αυτών στη συνέχεια της εργασίας. Στο δεύτερο κεφάλαιο παρουσιάζεται ο σκοπός της εργασίας ο οποίος είναι: αφενός ο προσδιορισμός με μετρήσεις του τεχνητού ηλεκτρομαγνητικού περιβάλλοντος και αφετέρου η ανάλυση θεωρητικών μοντέλων τόσο σε μακροσκοπικό όσο και σε μικροσκοπικό επίπεδο, ώστε να διερευνηθεί πειραματικά και θεωρητικά η επίδραση των προαναφερθέντων πεδίων. Στο τρίτο κεφάλαιο δίνονται οι μετρήσεις οι οποίες πραγματοποιήθηκαν σε κέντρα υψηλής τάσης, σε υποσταθμό μέσης τάσης καθώς και σε πυρήνες μετασχηματιστών διανομής. Στο τέταρτο κεφάλαιο γίνεται ο σχολιασμός επί των αποτελεσμάτων των μετρήσεων και εξάγονται συμπεράσματα από αυτές. Στο πέμπτο κεφάλαιο γίνεται μακροσκοπική και μικροσκοπική ανάλυση της επίδρασης του ηλεκτρικού και μαγνητικού πεδίου στον άνθρωπο. Η ανάλυση γίνεται με τη βοήθεια μοντέλων. Σε μακροσκοπικό επίπεδο λαμβάνεται υπόψη μια γεωμετρία για το ανθρώπινο σώμα και ο άνθρωπος εξετάζεται συνολικά. Σε μικροσκοπικό επίπεδο προτείνονται μοντέλα για τη διερεύνηση πιθανών βιολογικών εκδηλώσεων σε ιστούς και σε κύτταρα. Από την ανάλυση των μοντέλων προκύπτουν κάποια συμπεράσματα, ενώ γίνεται και ένας έλεγχος αξιοπιστίας των ορίων ασφαλείας. Επίσης με τη βοήθεια υπολογιστικού προγράμματος προσδιορίζονται για ανθρώπινους ιστούς: η αγωγιμότητα, η σχετική διηλεκτρική σταθερά, καθώς και παράμετροι υπολογισμού των πεδίων. Από την εφαρμογή των ορίων ασφαλείας στο υπολογιστικό πρόγραμμα δεν προκύπτουν αποτελέσματα για το ηλεκτρικό και μαγνητικό πεδίο για κανέναν ιστό. Συνεπώς δεν φαίνεται να χρειάζεται περαιτέρω μείωση των ορίων ασφαλείας. Το γενικό συμπέρασμα που προκύπτει από τα πειραματικά και θεωρητικά αποτελέσματα είναι ότι με την τήρηση των ορίων ασφαλείας δεν παραβιάζονται οι αρχές πρόληψης και προφύλαξης και δεν κινδυνεύει η δημόσια υγεία από την έκθεση σε ηλεκτρικά και μαγνητικά πεδία βιομηχανικής συχνότητας. Στο έκτο κεφάλαιο παρουσιάζονται διάφορες αιτιάσεις που προβάλλονται σε βάρος των γραμμών μεταφοράς της ηλεκτρικής ενέργειας, οι οποίες φαίνεται ότι δεν ευσταθούν επιστημονικά και αναίτια αποπροσανατολίζουν την κοινή γνώμη. Στο έβδομο κεφάλαιο γίνεται μια αναφορά στην μελέτη περιβαλλοντικών επιπτώσεων για τα κέντρα υψηλών τάσεων. Ακολούθως, στο όγδοο κεφάλαιο δίνεται η συνεισφορά της εργασίας στην έρευνα και τις πρακτικές εφαρμογές. Τέλος δίνονται οι συμβολισμοί, οι συντμήσεις καθώς και η βιβλιογραφία που χρησιμοποιήθηκε.